ГІСТОРЫЯ ГОРАДАБУДАЎНІЦТВА МАЗЫРА

Барсук А. Я. (УА МДПУ імя І. П. Шамякіна)

Планіровачная структура Мазыра лічыцца помнікам гісторыі горадабудаўніцтва. Яна складвалася на працягу стагоддзяў пад уплывам мноства фактараў: унікальнасці ландшафту горада; размяшчэння на воднай артэрыі; скрыжавання сухапутных шляхоў. Вызначальнасць ландшафту Мазыра з’яўляецца ўнікальнай прыроднай з’явай. Перапад вышыні паміж узроўнем вады ў рацэ і найбольш высокімі часткамі гарадской тэрыторыі дасягае больш 90 м. Уся тэрыторыя горада падзелена некалькімі глыбокімі ярамі (да 40 м.). Далінны прыродны комплес Прыпяці стаў галоўным элементам фарміравання гарадской структуры. Спачатку гістарычная частка горада складвалася на Замчышчы (сучаснай гары Камунараў).

Аднак першае пасялішча на тэрыторыі сучаснага Мазыра адносіцца да бронзавага веку і знаходзіцца ва ўрочышчы Кімбараўка, па вуліцы Гогаля. Раскопкі сведчаць, што яно існавала і ў перыяд жалезнага веку, а найбольш інтэнсіўна дзейнічала ў VIII–XI стст. Магчыма, Кімбараўка была гарадзішчам-сховішчам, адміністрацыйным, гандлева-рамесным і культурным цэнтрам, і праіснавала да канца ХІ ст.[1, с.38]. У ХІІ ст. жыцце было перанесена на сучасную гару Камунараў (Спаскую, або Замкавую). Тут быў умацаваны дзяцінец. Узвышаючыся над ярамі і пакатымісхіламі на 15-20 м, ен з трох бакоў быў непрыступным. З паўдневага боку дзяцінца знаходзілася неўмацаваная частка горада – гандлева-рамесніцкі пасад (прыблізна раен сучасных вуліц: Ленінская, Камсамольская, Калініна). Гэта было тыповае сярэдневяковае ўсходнеславянскае паселішча, аб чым сведчаць знаходкі рэшткаў паўзямлянак, гаспадарчых пабудоў, рамесных вырабаў [2, с.31]. Пазней на месцы дзяцінца ўзнік замак, аднак дакладных звестак аб часе яго ўзнікнення няма. Вядома, што на пачатак XVІ ст. замак ужо існаваў. Аб гэтым сведчыць “Устава” Мазырскага павета 1501 г., якая узгадвае павіннасці на патрэбы замка [3, с. 188]***.*** Паводле інвентара 1552 г. замак меў разам з “варотнай” тры вежы, дзве з якіх былі семіяруснымі. Падчас археалагічных раскопак, праведзенных каля падножжа Замкавай гары, на паўднёва-заходнім схіле былі выяўлены рэшткі мураванай брамы або вежы сярэдзіны ХVІ – пачатку ХVІІ ст. [4, с. 39]. Вежы замка аб’ядноўваліся паміж сабой сценамі з тоўстых дубовых бярвенняў, абмазаных знадворку гліняным растворам. Абароназдольнасць замка ўзмацняла знешняя лінія ўмацаванняў – паркан, якая складалася з дамоў “с подсябитьем” – з байніцамі і гародняў – драўляных трохсценных зрубаў*.* Замак быў акружаны высокім валам і ровам, і злучаўся мастом з прадзамкавай тэрыторыяй, дзе знаходзіліся гаспадарчыя пабудовы “дворец”– стайня, броварня, псарня і інш. На думку вядомага беларускага гісторыка А. А. Трусава, прадзамак знаходзіўся на суседнім узвышшы, якое пазней атрымала назву Мікольскай гары (ад назвы царквы, якая ўзгадваецца ў інветарах 1552 г. і 1576 г.). У замку знаходзіўся склад зброі і скарбніца. Тут жа размяшчалася Спаская царква, аб сведчаць інвентары 1552 г. і 1576 г., і знаходкі фундамента, знешняй агароджы і побач з імі пахаванняў у паўночна-заходняй частцы гары Камунараў, характэрных для гарадскіх прыходскіх могілак. Інвентар 1576 г. паведамляе, што ў гэты час замак меў 5 вежаў [5]. Тэрыторыя замка была значна пашырана і заняла абедзве часткі гары – былых Спаскай і Мікольскай. Цікавая асаблівасць: замак быў абнесены ўмацаваннямі (сцены, гародні, паркан, вежы) толькі з трох бакоў. З боку высокага і абрывістага берага Прыпяці іх не было*.* У ХVІІ ст. вышыня гэтай часткі гары дасягала 30-40 м. Трапіць у Мазыр можна было праз тры брамы па перакінутых мастах.

Сучасная планіровачная структура горада склалася яшчэ ў другой палове XVI ст. У дакуменце ад 1560 г. сустракаюцца назвы гарадскіх брам: Слуцкай, Кіеўскай і Оўручскай. Яны звязваюцца з вуліцамі: Оўручскай (сучасная вуліца Калініна), у пачатку якой знаходзіцца Оўручская брама; Свідоўскай (сучасная вуліца Ленінская), дзе размяшчаўся дом Свірідовіча; “улица ад брамы Слуцкай аж брамы Кіеўскай” (сучасная вуліца Савецкая – па набярэжнай Прыпяці) [6]. У сярэдневечным Мазыры у адрозненне ад іншых месцаў, адміністрацыйна-падатковай і цяглавай адзінкай былі не дзесяткі і сотні, а асобная адзінка – *“неделя”.* Інвентар 1552 г. адзначае гэтыя асаблівасці адміністрацыйнага падзелу горада ў XVI ст., якія захаваліся і пазней. Такіх адзінак было тры: *“неделя Верховая* ”, якая аб’ядноўвала 58 дамоў у верхняй частцы Мазыра; *“неделя Середковая”,* дзе было 55 дамоў у цэнтральнай частцы горада; *“неделя Низовая”* змяшчала 33 дамы ніжняй часткі. Такое дзяленне ўлічвала два асноўныя фактары: рэльефную неаднароднасць мясцовасці і зябеспячэнне своечасовай выплаты падаткаў і выканання розных павіннасцей гараджанамі. Інвентар 1576 г. адзначаў значнае развіцце горада і налічваў ў “верхней неделе” горада 169 дамоў гараджан, “замковый дворец” (гаспадарчыя пабудовы замка), манастыр, царкву св. Пятніцы (Параскевы), “дом мытный”, 2 “харчевных дома”. У “неделю середковую” уваходзіў рынак з 44 “коморами”, царква св. Міхаіла, дом “шпітальны”, “дом перевозный”, які абслугоўваў пераправу праз Прыпяць недалека ад рынка. Далей пералічваюцца “замковая броварня”, некалькі дамоў рамеснікаў, хаты свяшчэннікаў Міхайлаўскай царквы і царквы Прэсвятой Багародзіцы (т. з. “поповкие дома”), Оўручская брама. Увогуле, “неделя середковая” змяшчала 118 будынкаў. У інвентары апісана 84 дамы ніжняй “недели”, сярод іх дом “спасского попа Клодиковского”, хаты рамеснікаў, некалькі брам, “острог”. Такім чынам, згодна інвентару 1576г. у Мазыры змяшчаўся 371 дом, тры галоўныя гарадскія брамы і брамы, якія злучалі “недели” города – “врота на улице в остроге”, “брона низовой недели” і замак – гаспадарча - адмістрацыйны цэнтр горада і абарончы пункт. У параўнанні з інвентаром 1552 г. дакумент 1576 г. вызначаў некаторыя змены: з’яўленне сістэмы “острогов” – “острог недели середковой”, “острог недели низовой” – сцен, якія падзялялі горад на раены (“недели”) [5].

Наданне Мазыру магдэбурскага права ў 1577 г. змяніла горадабудаўнічую сістэму. Фарміруюцца новыя цэнтры развіцця: гандлёвая плошча, ратуша, гандлёвыя рады, будынкі гарадскога самакіравання. Цэнтр горада перамяшчаецца з Замкавай гары на Рынкавую плошчу (сучасную плошчу Леніна), ад якой разыходзяцца тры асноўныя напрамкі: уздоўж Прыпяці, на паўднёвы захад, з паўднёва-усходняй часткі горада да на Оўручскай дарогі. Вуліцы ад Рынка разыходзіліся радыяльна-кальцавым чынам. На гэтых восях канцэнтравалася асноўная маса прыватнай забудовы, крам і майстэрняў. Паміж імі фарміраваліся кварталы. На гандлёвай плошчы месцілася ратуша, тры корпусы гандлёвых радоў і царква. Так паступова склалася веерна-кальцавая планіровачная структура горада.

У XVI–XVII стст. тэрыторыя Мазыра пашыраецца ў заходнім і усходнім накірунках уздоўж ракі. Раены сучасных вуліцы Фрунзе (былая Ксяндзоўка) і плошчы Горкага была заселена ў XVI ст., а вуліц Ленінскай і Савецкай – у XVII ст. [2, с. 21]. На ўсходзе мяжой горада былі мужчынскі і жаночы цыстэрцыянскія манастыры, на захадзе – Пятніцкая царква. Найбольшае развіцце атрымалі радыяльныя накірункі. У пачатку XVII ст. горад неаднаразова цярпеў ад пажараў (1601 г., 1603 г., 1609 г.). Праблема аднаўлення замка і горада разглядалася на вышэйшым дзяржаўным узроўні – Соймам Рэчы Паспалітай у 1609 г., 1611 г., 1613 г. У 1611 г. нават была прынята пастанова, якая прадугледжвала пакаранне штрафам у 40 грывен усіх, хто не жадаў прымаць удзелу ў аднаўленні замку, а у 1613 г. штраф быў павялічаны ўдвоя – да 80 грывен [7, с.756]. Таксама ў XVII ст., падчас казацка-сялянскай вайны 1648–1651 гг. адбыўся канчатковы заняпад замку, як моцнай фартэцыі. Замак і гарадскія ўмацаванні былі спалены гетманам Янушам Радзівілам [8, с.206].

Паводле інвентара 1724 г. у горадзе існавалі вуліцы Кіеўская, Оўручская, Свідоўская, Нагорная і Гончая. А на плане Мазыра 1769 г. адзначаны толькі чатыры вуліцы: Пятніцкая, Слуцкая, Кіеўская, Жытомірская і Рынкавая плошча. Дамы месцічаў былі толькі з боку ракі, каля падножжа Замкавай гары пабудоў не было. А замак у ХVІІІ ст. – гэта замкава-палацавы комплекс, які складаўся з драўлянага палаца ў цэнтры і гаспадарчай зоны і выконваў толькі адміністрацыйныя функцыі. Згодна інвентару замак размяшчаўся “по левую руку” – па сучаснай вуліцы Камсамольскай налева, там захавалася мураваная замкавая скарбніца (цяпер детская спартыўная школа № 1) і займаў тэрыторыю ў 70 прэнтаў (1659 м.). Уязная брама ў замак знаходзілася з боку Фарнага касцелу (цяпер на яго падмурку знаходзіцца ваенкамат). Згодна запісу ў інвентары 1724 г. “в замке другом, старом, на котором церковь старая, пустая, Преображения” вынікае, што жыцце было перанесена на другую частку гары і будынак царквы не выкарыстоўваўся [9]. Паводле інвентара 1772 г. замак складаўся з драўлянага палаца ў цэнтры і гаспадарчай зоны. Аднапавярховы палац быў накрыты высокім ламаным дахам з круглымі люнетамі, уключаў вялікую вітальню, вакол якой размяшчаліся жылыя пакоі, аптэчка, пакой ключніка, і залу для правядзення старосцінскіх судоў і павятовых соймікаў. Будынак ацяплілі 8 печаў з зяленай кафлі. Гаспадарчая зона (кухня, жылыя дамы прыслугі, свіран, хлявы і інш.) размяшчаліся за палацам. Каля ўязной брамы знаходзілася канцылярыя старосты, жылыя і падсобныя памяшканні, стайня з вазоўняй. Есць звесткі аб існаванні у 1772 г. адной вежы з брамай*.* Згодна апісанню інвентара замкавыя будынкі патрабалі тэрміновага рамонту [10]. Драўляныя пабудовы замка верагодна згарэлі падчас шматлікіх пажараў у Мазыры ў ХІХ ст., а мураваныя фундаменты і будынкі жыхары разабралі на свае патрэбы, аб чым пісалі рускія даследчыкі П. М. Шпілеўскі і В. П. Семенаў.

Адзін з першых картаграфічных дакументаў Мазыра, што захаваліся – гэта план горада 1769 г., надрукаваны краязнаўцам Крукоўскім ў 1927 г. Гэта копія, знятая з арыгіналу краязнаўцам К. Б. Шпакоўскім у Мазырскай Земскай Управе ў ХІХ ст. без захавання масштабу і тлумачальная запіска  да яго. План выкананы непрафесійна, р. Прыпяць паварочвае пад прамым вуглом. Аднак, дакумент дае магчымасць прасачыць галоўныя магістралі горада: Кіеўскую, Оўручскую, Свідоўскую і Замкавую вуліцы, вызначыць месцазнаходжанне замка, культавых пабудоў. Галоўная каштоўнасць плана 1769 г. у тым, што гэта адзінае картаграфічнае сведчанне існавання Яснагорскага базыліянскага манастыра – у канцы горада па Кіеўскай вуліцы за Пятніцкай царквой [11, с.24]. Наступны план 1800 г. адлюстроўвае цэнтральную частку Мазыра – дзве часткі Замкавай гары. У першай – размяшчаліся “деревянные присутственные места и каменная кладовая для хранения казенных сумм”; у другой – “старинное кладбище и деревянная греко-российская церковь во имя Преображения Господнего”. У першай палове ХІХ ст. было распрацавана некалькі праектаў рэканструкцыі Мазыра – гэта планы 1825 г.,  1839 г., 1856 г. Аднак, у сувязі са складаным рэльефам мясцовасці, агульная вулічная структура змянілася нязначна: асобныя магістралі пашыраны, гандлевая плошча набыла выцягнутую прамавугольную форму. Пералічаныя планы Мазыра  даюць уяўленне аб развіцці горада ў другой палове XVIII–сярэдзіне XIX стст. План 1825 г. мае больш дэтальную разбіўку на кварталы, упершыню нанесены дом гараднічага – на супрацьлеглым ад ракі бакі Рынкавай плошчы – у самым пачатку Свідоўскай вуліцы, “острог” – у канцы Свідоўскай вуліцы, “амбар с пожарными инструментами” у падножжа Спаскай гары, дзве яўрэйскія школы на набярэжнай Прыпяці, на Рынкавай плошчы – гандлевыя лаўкі і ратуша, якая страціла свае значэнне і выкарыстоўвалася для гандлевых патрэб. План цікавы тым, што ен з’яўляецца праектным, утрымлівае “кварталы застроенные и незастроенные” [12]. План 1839 г. вызначае аб’ём страт пасля пажару – сгарэлі ратуша і Міхайлаўская царква на Рынкавай плошчы, пацярпелі цэрквы Спаская і Раства Багародзіцы , былы бернардзінскі кляштар. План змяшчае адзінае сведчанне існавання кляштара марыявітак – у канцы горада, каля паштовай дарогі на Жытомір (сучасны раен пл. Горкага – вуліцы Калініна) [13]. План 1856 г. таксама складзены пасля буйнога пажару і вызначаў новую лінію забудовы ад ракі Прыпяць [14]. У пачатку ХХ ст. галоўным накірункам забудовы па-ранейшаму застаецца рака Прыпяць і актыўна развіваецца паўднева-заходні накірунак планіроўкі горада. Веерна-кальцавая сістэма планіроўкі пераўтвараецца ў радавую (вуліцы распалагаюцца ў адным накірунку – перпендыкулярна берагу ракі). Нерэгулярны характар гарадской планіроўкі з крывымі вуліцамі спалучаецца з рэгулярнымі элементамі: галоўнай плошчай і цэнтральнымі вуліцамі. Згодна Цыркуляру Наркамфіна і галоўнага ўпраўлення камунальнай гаспадаркі ў 1924 г. у Мазыры было 23 вуліцы (Слуцкая, Слуцкая набярэжная, Слуцкая набярэжная за мастом, Свідаўка, Мікалаеўская, Мала-Мікалаеўская, Рымашоў Роў, Малы Рымашоў Роў, Леніна, Аляксандроўская, Плошча Свабоды, Замкавая, Спаска-Замкавая, Кіеўская, Кіеўская набярэжная, Міхайлаўская, Жытомірская, Калінік, Кімбараўка, Папоўшчына, Пятніцкая, Нагорная, “Новое строение” ад турмы) і 4 завулкі (Прарэзны, Гимназічны, Мікалаеўскі, Пятніцкі) [15].

На сенняшні дзень гістарычны раён Мазыра абмежаваны: на поўначы – берагам Прыпяці; на поўдні – узгоркі ўпоперак вуліц Ленінская, 17 верасня, Фрунзе, Калініна, Інтэрнацыянальная; на усходзе – вул. Я. Купалы; на захадзе – вул. Рыжкова.

1. Залашка, Г. М. Кімбараўскае гарадзішча / Г. М. Залашка // Помнікі гісторыі і культуры Беларусі.– 1983.– № 4. – С. 37–38.
2. Трусаў, А. А., Здановіч, Н. І. Новае пра старажытны Мазыр (па матэрыялах археалагічных даследаванняў 1981–1984 гг.)  / А. А. Трусаў, Н. І. Здановіч // Сярэдневяковыя старажытнасці Беларусі. –Мн.– 1993. – С. 19–32.
3. Белоруссия в эпоху феодализма. Документы и материалы: в. 2 т. – Мн.: Беларусь. – 1959. – 469с.
4. Ткачёв, М. Замки Беларуси / М. Ткачев. – Мн.: Беларусь. – 2002. – 200 с.
5. Інвентар м. Мазыр 1576 г./Нацыянальны гістарычны архіў Беларусі, ф.694, воп.2, спр.4871, а.17–18 адв.
6. Актыкацыя рэвізіі шляхецкіх пляцаў у м. Мазыры за 25 чэрвеня 1560 ад 17.06.1715 г. / Нацыянальны гістарычны архіў у г. Мінску, ф.1771, воп.1, спр. 4, а. 7-8 адв.
7. Slownik Geografichny Korolewstwa Polskiego. – Warszawa. – 1885. – T. VI. – 950 s.
8. Нарысы гісторыі Беларусі:у 2 ч.Ч.1./рэдкал. М. П. Касцюк (гал. рэд.) [і інш.].–Мн.:Беларусь.–С.560.
9. Актыкацыя інвентара на м. Мазыр за 15 жніўня 1724 г. ад 20 ліпеня 1776 г. / Нацыянальны гістарычны архіў Беларусі. Ф.1728, воп. 1, спр.19, а. 1019-1027 адв.
10. Інвентар м. Мазыр Мазырскга староства ад 24 лістапада 1772 г. / Нацыянальны гістарычны архіў Беларусі ф. 1728. воп. 1. спр. 19. а.113–118 адв.
11. Крукоўскі, А .Я. Горад Мазыр і яго ваколіцы /А. Я. Крукоўскі. //Наш край.–1927.–№ 3.–С. 19-30.
12. План г. Мазыра за 1825 г. /Нацыянальны гістарычны архіў Беларусі Ф. 1477, воп.1, спр. 1662,а.1.
13. План г. Мазыра за 1839 г. Нацыянальны гістарычны архіў Беларусі Ф. 299, воп.5, спр. 113, а.170.
14. План г. Мазыра за 1856 г. Нацыянальны гістарычны архіў Беларусі. Ф. 299, воп.5, спр. 244.
15. Циркуляры Наркофина БССР и Главного управления коммунального хозяйства. /Занальны дзяржаўны архіў у г. Мазыры. Ф. 338, воп.1, спр.1, а. 67.